Man kritiek ná aanval toe motor op hoofweg gaan staan‘n Foto van die toneel (Foto: Verskaf) ŉ 39-jarige man is in ŉ kritieke toestand in die hospitaal opgeneem nadat hy Woensdag op die N2 noord ná die M7-wisselaar in Durban aangeval is toe sy motor op die hoofweg gaan staan het. Kapt. Nqobile Gwala, woordvoerder van die polisie, sê die man se motor het omstreeks 10:00 Woensdagoggend “weens meganiese probleme” langs die pad gaan staan. Twee mans het hom glo ná ŉ geruime tyd genader, waarna hulle hom van sy selfoon wou beroof. Die man het die rowers egter teëgesit, en is daarna verskeie kere met ŉ mes gesteek. Die rowers het probeer vlug, maar gemeenskapslede het daarin geslaag om een van die mans vas te trek. Niks is in die voorval gesteel nie. ŉ 26-jarige man is in hegtenis geneem en sal binnekort in die hof verskyn.